LIBBLKID(3)

NUME
libblkid - biblioteca de identificare a dispozitivelor de bloc

REZUMAT

#include <blkid.h>

cc file.c -lblkid

DESCRIERE

Biblioteca libblkid este utilizată pentru a identifica dispozitivele de bloc (discuri) în ceea ce privește conținutul lor (de exemplu, tipul de sistem de fișiere), precum și pentru a extrage informații suplimentare, cum ar fi etichetele sistemului de fișiere/numele volumelor, identificatorii unici/numerele de serie. O utilizare obișnuită este aceea de a permite utilizarea etichetelor LABEL= și UUID= în loc de a codifica în fișiere de configurare numele dispozitivelor de bloc specifice. A se vedea lista tuturor etichetelor disponibile în secțiunea MARCAJE.

Partea de nivel scăzut a bibliotecii permite, de asemenea, extragerea de informații despre partiții și topologia dispozitivelor de bloc.

Partea de nivel înalt a bibliotecii păstrează informații despre dispozitivele de bloc într-un fișier de zonă de prestocare (cache) și se verifică dacă acestea sunt încă valabile înainte de a fi returnate utilizatorului (dacă utilizatorul are permisiunea de citire pe dispozitivul de bloc brut, altfel nu). Fișierul de zonă de prestocare permite, de asemenea, utilizatorilor neprivilegiați (în mod normal, oricine altcineva în afară de root sau cei care nu fac parte din grupul "disk") să localizeze dispozitivele după etichetă/identificator. Locația standard a fișierului de zonă de prestocare poate fi înlocuită de variabila de mediu BLKID_FILE.

În situațiile în care se obțin informații despre un singur dispozitiv cunoscut, utilizarea sau nu a zonei de prestocare (cache) nu are niciun impact asupra performanței (cu excepția cazului în care nu se poate citi direct dispozitivul de bloc).

Partea de nivel înalt a bibliotecii suportă două metode pentru a determina LABEL/UUID. Aceasta citește informațiile direct de la un dispozitiv de bloc sau citește informațiile legăturilor simbolice «udev» din /dev/disk/by-*. Metoda udev este metoda preferată în mod implicit.

Dacă aveți de-a face cu mai multe dispozitive, utilizarea zonei de prestocare (cache) este foarte recomandată (chiar dacă este goală), deoarece dispozitivele vor fi scanate cel mult o singură dată, iar zona de prestocare de pe disc va fi actualizată, dacă este posibil.

În unele cazuri (nuclee modulare), dispozitivele de bloc nu sunt vizibile decât după ce sunt accesate pentru prima dată, astfel încât este esențial să existe o modalitate de a localiza aceste dispozitive fără a enumera numai dispozitivele vizibile, astfel încât utilizarea fișierului de zonă de prestocare este necesară în această situație.

FIȘIER DE CONFIGURARE

Locația standard a fișierului de configurare /etc/blkid.conf poate fi suprascrisă de variabila de mediu BLKID_CONF. Pentru mai multe detalii despre fișierul de configurare, consultați pagina de manual blkid(8).

MARCAJE

Toate marcajele disponibile sunt enumerate mai jos. Nu toate marcajele sunt acceptate pentru toate sistemele de fișiere. Pentru a activa un marcaj, activați unul dintre următoarele fanioane cu blkid_probe_set_superblocks_flags():

BLKID_SUBLKS_TYPE

        • TYPE - tipul sistemului de fișiere

BLKID_SUBLKS_SECTYPE

        • SEC_TYPE - tipul sistemului de fișiere secundar

BLKID_SUBLKS_LABEL

        • LABEL - eticheta sistemului de fișiere

BLKID_SUBLKS_LABELRAW

        • LABEL_RAW - eticheta brută din superblocul sistemului de fișiere

BLKID_SUBLKS_UUID

        • UUID - UUID-ul sistemului de fișiere (în minuscule)

        • UUID_SUB - UUID-ul membrului grupului sau UUID-ul elementului dispozitivului etc. (de exemplu, zfs, btrfs, ...)

        • LOGUUID - UUID-ul jurnalului extern (de exemplu, xfs)

BLKID_SUBLKS_UUIDRAW

        • UUID_RAW - UUID-ul brut din superblocul sistemului de fișiere

BLKID_SUBLKS_USAGE

        • USAGE - șir utilizare: „raid”, „filesystem”, etc.

BLKID_SUBLKS_VERSION

        • VERSION - versiunea sistemului de fișiere

BLKID_SUBLKS_MAGIC

        • SBMAGIC - șir magic de super-bloc

        • SBMAGIC_OFFSET - poziția din SBMAGIC

BLKID_SUBLKS_FSINFO

        • FSSIZE - dimensiunea sistemului de fișiere. Rețineți că pentru XFS va returna aceeași valoare ca și lsblk (fără metadatele XFS), dar pentru ext4 va returna dimensiunea cu metadatele și pentru BTRFS nu va lua în considerare costurile suplimentare ale configurației RAID (date redundante).

        • FSLASTBLOCK - ultimul bloc al sistemului de fișiere/numărul total de blocuri ale sistemului de fișiere

        • FSBLOCKSIZE - dimensiunea blocului sistemului de fișiere

Următoarele marcaje sunt întotdeauna activate

        • BLOCK_SIZE - dimensiunea minimă a blocului pe care sistemul de fișiere o poate accesa

        • MOUNT - numele de montare a clusterului (numai ocfs)

        • EXT_JOURNAL - jurnal extern UUID

        • SYSTEM_ID - identificatorul sistemului ISO9660

        • VOLUME_SET_ID - identificatorul setului de volume ISO9660

        • DATA_PREPARER_ID - identificatorul datelor ISO9660

        • PUBLISHER_ID - identificatorul editorului ISO9660

        • APPLICATION_ID - identificatorul aplicației ISO9660

        • BOOT_SYSTEM_ID - identificatorul sistemului de pornire ISO9660

AUTORI

libblkid a fost scris de Andreas Dilger pentru utilitățile sistemului de fișiere ext2, cu contribuția lui Ted Ts’o. Ulterior, biblioteca a fost puternic modificată de Ted Ts’o.

Codul de testare de nivel scăzut a fost rescris de Karel Zak.

COPIEREA

libblkid este disponibil în conformitate cu termenii licenței publice generale de bibliotecă GNU (LGPL), versiunea 2 (sau, la alegerea dumneavoastră, orice versiune ulterioară).

CONSULTAȚI ȘI

blkid(8), findfs(8)

RAPORTAREA ERORILOR

Pentru rapoarte de eroare, folosiți

DISPONIBILITATE

Biblioteca libblkid face parte din pachetul util-linux începând cu versiunea 2.15. Acesta poate fi descărcat de la